Formål

Retningslinjen skal sikre riktig bruk av kontrastmidler og bidra til å redusere risiko for alvorlige allergiske reaksjoner eller uønskede bivirkninger. Retningslinjen skal sikre at risikopasienter blir identifisert og eventuelt forbehandlet.

Videre er formålet å ha gode rutiner for å sikre at radiologisk fagpersonell er trygg i sin arbeidssituasjon hvor arbeidsmetoder og ansvarsforhold er avklart.

Retningslinjen for bruk av vaskulære kontrastmidler ved Radiologisk avdeling, Haukeland Universitets Sykehus (HUS) er en systematisk utviklet anbefaling som skal være til støtte for fagpersonell, i hovedsak radiografer og radiologer /LIS (leger i spesialisering), slik at relevante beslutninger rundt kontrastmiddelbruk kan tas.

Definisjon kontrastmiddelhåndtering

Kontrastmiddelhåndtering er definert som diagnostisk bruk av vaskulære kontrastmidler i prosessen fra en undersøkelse er indisert, bestilt og til undersøkelsen er utført, resultat er beskrevet og eventuelle bivirkninger er fulgt opp og varslet.

Om retningslinjen

Retningslinjen omhandler både i.v MR-kontrast og ikke-ionisk jodkontrast (jodkontrast) som administreres både venøst og arterielt. Der det er forskjeller, presiseres dette i tekst. Ultralydkontrast er ikke omtalt i denne retningslinjen.

Det er utarbeidet to retningslinjer for intravaskulær kontrastbruk i HelseVest. Formålet er lik praksis i denne helseregionen.

Aktuelle endringer fra disse to retningslinjene er tatt med i denne lokale retningslinjen.

Retningslinje i Helse Vest for intravaskulær bruk av jodkontrast relatert til nyrefunksjon

Retningslinje for intravaskulær gadolinium (MR)kontrast relatert til nyrefunksjon og NSF

Kapitlene som omhandler rutiner FØR, UNDER og ETTER kontrastundersøkelse, tenderer mer mot en lokal prosedyre for Radiologisk avdeling med forankring både fra *ESURs seneste versjon 10.0 (www.esur.org), Statens legemiddelverk, Felleskatalogen og Helse Vests retningslinjer.

Retningslinjen ble tatt i bruk første gang i januar 2010. Den ble utarbeidet av en tverrfaglig gruppe bestående av radiologer, radiografer og merkantilt personell.

Kvalitets og pasientsikkerhetsutvalget ved Radiologisk avdeling har vært referansegruppe og har godkjent retningslinjen til bruk ved avdelingen.

*)European Society of Urogenital Radiology